Document ID: 31995D0030

Komisijas lēmums
(1995. gada 10. februāris),
ar ko paredz īpašus nosacījumus, kas reglamentē Marokas izcelsmes zvejniecības un akvakultūras produktu ievešanu
(Dokuments attiecas uz EEZ)
(95/30/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības nosacījumus zvejniecības produktu ražošanai un laišanai tirgū [1], un jo īpaši tās 11. panta 1. punktu,
tā kā Komisijas ekspertu grupa ir veikusi pārbaudes vizīti Marokā, lai pārbaudītu apstākļus, kādos zvejniecības produktus ražo, uzglabā un nosūta uz Kopienu;
tā kā Marokas tiesību aktu noteikumus par zvejniecības produktu veterināro ekspertīzi un uzraudzību var uzskatīt par līdzvērtīgiem tiem, kas noteikti Direktīvā 91/493/EEK;
tā kā Marokā "Direction de l'Elevage, Ministère de l'Agriculture" (DEMA) spēj efektīvi pārbaudīt spēkā esošo tiesību aktu piemērošanu;
tā kā Direktīvas 91/493/EEK 11. panta 4. punkta a) apakšpunktā minētā veselības sertifikāta iegūšanas noteikumos jāparedz arī sertifikāta parauga definīcija, prasību minimums valodai(-ām), kurā(-s) tas jāsagatavo, un tās personas amats, kas ir pilnvarota to parakstīt;
tā kā saskaņā ar Direktīvas 91/493/EEK 11. panta 4. punkta b) apakšpunktu zvejniecības produktu iepakojumiem jāpiestiprina marķējums ar trešās valsts nosaukumu un izcelsmes uzņēmuma apstiprinājuma numurs;
tā kā saskaņā ar Direktīvas 91/493/EEK 11. panta 4. punkta c) apakšpunktu, jāsagatavo apstiprināto uzņēmumu saraksts; tā kā minētais saraksts jāsagatavo, pamatojoties uz DEMA paziņojumu Komisijai; tā kā tāpēc DEMA jānodrošina atbilstība Direktīvas 91/493/EEK 11. panta 4. punktā šim nolūkam paredzētajiem noteikumiem;
tā kā DEMA ir sniegusi oficiālus apliecinājumus attiecībā uz atbilstību noteikumiem, kas izklāstīti Direktīvas 91/493/EEK pielikuma V nodaļā un attiecībā uz atbilstību prasībām, kuras līdzvērtīgas minētajā direktīvā noteiktajām attiecībā uz uzņēmumu apstiprināšanu;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
"Direction de l'Elevage, Ministère de l'Agriculture" (DEMA) ir Marokas kompetentā iestāde, kas pārbauda un apliecina zvejniecības produktu atbilstību Direktīvas 91/493/EEK prasībām.
2. pants
Marokas izcelsmes zvejniecības un akvakultūras produktiem jāatbilst šādiem nosacījumiem:
1) pie katra sūtījuma jābūt numurētam veselības sertifikāta oriģinālam, kura apjoms ir viena lappuse un kas ir pienācīgi aizpildīts, parakstīts un datēts atbilstoši šā lēmuma A pielikumā iekļautajam paraugam;
2) produktiem jābūt no apstiprinātiem uzņēmumiem, kas uzskaitīti šā lēmuma B pielikumā;
3) uz visiem iepakojumiem ar neizdzēšamiem burtiem jābūt uzrakstam "Maroka" un izcelsmes uzņēmuma apstiprinājuma numuram, izņemot neiepakotus saldētus zvejniecības produktus, kas paredzēti konservētas pārtikas ražošanai.
3. pants
1. Sertifikāti, kas minēti 2. panta 1. punktā, jāsagatavo vismaz vienā no tās dalībvalsts oficiālajām valodām, kurā veic pārbaudes.
2. Sertifikātā jābūt DEMA pārstāvja vārdam, amatam un parakstam, kā arī DEMA oficiālajam zīmogam, kura krāsa atšķiras no pārējo norāžu krāsas sertifikātā.
4. pants
Šo lēmumu piemēro no 1995. gada 1. marta.
5. pants
Šis lēmums ir adresēts dalībvalstīm.
Briselē, 1995. gada 10. februārī

Labels: 0
3
18
6